钦定古今图书集成/历象汇编/庶征典/第114卷 > 明吴有性温疫论 > 《论气所伤不同》
## 钦定古今图书集成/历象汇编/庶征典/第114卷 > 明吴有性温疫论 > 《论气所伤不同》

所谓“杂气”者，虽曰天地之气，实由方土之气也。盖其
气从地而起，有是气则有是病，辟如所言天地生万
物，然亦由方土之产也。但植物藉雨露而滋生，动物
藉饮食而颐养，盖先有是气，然后有是物，推而广之，
有无限之气，因有无限之物也。但二五之精，未免生
克制化，是有万物，各有宜忌，宜者益而忌者损，损者
制也。故万物各有所制，如猫制鼠，如鼠制象之类。既
知以物制物，即知以气制物矣。以气制物者，蟹得雾
则死，枣得雾则枯之类，此有形之气，动植之物所制
也。至于无形之气，偏中于动物者，如牛瘟、鸡瘟、鸭瘟，
岂但人瘟而已哉？然牛病而羊不病，鸡病而鸭不病，
人病而禽兽不病，究其所伤不同，因其气各异也。知
其气各异，故谓之“杂气。”夫物者气之化也，气者物之
变也，气即是物，物即是气，知气可以制物，则知物之
可以制气矣。夫物之可以制气者，药物也，如蜒蚰解
蜈蚣之毒，猫肉治鼠瘘之溃，此受物气之为病。是以
物之气，制物之气，犹或可测。至于受无形杂气为病，
莫知何物之能制矣。惟其不知何物之能制。故勉用
汗吐下三法以决之。嗟乎。即三法且不能尽善。况乃
知物乎。能知以物制气。一病只有一药之制。病已不
烦君臣佐使品味加减之劳矣。